*****

ΚΑΝΟΝΙΣΜΟΣ (ΕΟΚ) αριθ. 2511/90 ΤΗΣ ΕΠΙΤΡΟΠΗΣ

της 30ής Αυγούστου 1990

που καθορίζει, για το μη εκοκκισμένο βάμβακα, την πραγματική παραγωγή για την περίοδο εμπορίας 1989/90 και προσδιορίζει για την περίοδο 1990/91 την εκτιμώμενη παραγωγή, την προσαρμογή της μέγιστης εγγυημένης ποσότητας και τη μείωση της ενίσχυσης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ελλάδας, και ιδίως το πρωτόκολλο αριθ. 4 σχετικά με τον βάμβακα, όπως τροποποιήθηκε από την πράξη προσχώρησης της Ισπανίας και της Πορτογαλίας, και ιδίως από το συνημμένο πρωτόκολλο αριθ. 14,

τον κανονισμό (ΕΟΚ) αριθ. 2169/81 του Συμβουλίου της 27ης Ιουλίου 1981 περί καθορισμού των γενικών κανόνων του καθεστώτος ενίσχυσης του βάμβακος (1), όπως τροποποιήθηκε τελευταία από τον κανονισμό (ΕΟΚ) αριθ. 2261/88 (2), και ιδίως το άρθρο 11,

Εκτιμώντας:

ότι το άρθρο 7 παράγραφος 1 του κανονισμού (ΕΟΚ) αριθ. 2169/81 προβλέπει ότι η εκτιμώμενη παραγωγή βάμβακα πρέπει να καθορίζεται κάθε έτος, λαμβανομένων ιδίως υπόψη των ποσοτήτων για τις οποίες έχει ζητηθεί η ενίσχυση· ότι η εφαρμογή του κριτηρίου αυτού έχει σαν αποτέλεσμα τον καθορισμό της πραγματικής παραγωγής για την περίοδο εμπορίας 1989/90 στο επίπεδο που αναφέρεται κατωτέρω·

ότι το άρθρο 8 του κανονισμού (ΕΟΚ) αριθ. 2169/81 προβλέπει ότι η εκτιμώμενη παραγωγή βάμβακα πρέπει να καθορίζεται πριν από την αρχή κάθε περιόδου εμπορίας· ότι, βάσει των διαθέσιμων στοιχείων, είναι σκόπιμο να καθοριστεί η εκτιμώμενη παραγωγή για την περίοδο εμπορίας 1990/91 όπως αναφέρεται κατωτέρω·

ότι το άρθρο 2 παράγραφος 2 τρίτο εδάφιο του κανονισμού (ΕΟΚ) αριθ. 1964/87 του Συμβουλίου της 2ας Ιουλίου 1987 για την προσαρμογή του καθεστώτος ενίσχυσης για το βαμβάκι που καθιερώθηκε με το πρωτόκολλο αριθ. 4 της πράξης προσχώρησης της Ελλάδας (3), όπως τροποποιήθηκε από τον κανονισμό (ΕΟΚ) αριθ. 1357/90 (4), προβλέπει ότι, όταν η πραγματική παραγωγή μιας δεδομένης περιόδου υπερβαίνει την εκτιμώμενη παραγωγή για την ίδια περίοδο, η μέγιστη εγγυημένη ποσότητα για την επόμενη περίοδο πρέπει να προσαρμοσθεί προκειμένου να ληφθεί υπόψη το ποσό της ενίσχυσης το οποίο θα έπρεπε να έχει καταβληθεί· ότι διαπιστώθηκε πως η πραγματική παραγωγή της περιόδου εμπορίας 1987/88 υπερβαίνει την εκτιμώμενη παραγωγή η οποία ορίστηκε στον κανονισμό (ΕΟΚ) αριθ. 2624/89 της Επιτροπής (5)· ότι είναι απαραίτητο να καθοριστεί η ποσότητα που λαμβάνεται υπόψη για τον προσδιορισμό της μέγιστης εγγυημένης ποσότητας που έχει καθοριστεί, για την περίοδο εμπορίας 1990/91, από τον κανονισμό (ΕΟΚ) αριθ. 1356/90 του Συμβουλίου (6)·

ότι, κατ' εφαρμογή του άρθρου 7 παράγραφος 2 του κανονισμού (ΕΟΚ) αριθ. 2169/81, σε περίπτωση που η εκτιμώμενη ποσότητα υπερβεί την μέγιστη εγγυημένη ποσότητα, πρέπει να μειωθεί η ενίσχυση σύμφωνα με τα κριτήρια που προβλέπονται στην εν λόγω παράγραφο· ότι η εκτιμώμενη παραγωγή για την περίοδο εμπορίας 1990/91 υπερβαίνει τη μέγιστη εγγυημένη ποσότητα που καθορίστηκε για την ίδια περίοδο, όπως προκύπτει μετά την προσαρμογή που πραγματοποιήθηκε δυνάμει του άρθρου 2 παράγραφος 2 τρίτο εδάφιο του κανονισμού (ΕΟΚ) αριθ. 1964/87· ότι η εφαρμογή των προαναφερόμενων διατάξεων έχει σαν αποτέλεσμα τον καθορισμό της μείωσης της ενίσχυσης σε ποσό ίσο με εκείνο που αναφέρεται κατωτέρω·

ότι, σύμφωνα με τις διατάξεις που προβλέπονται στο άρθρο 2 παράγραφος 2 δεύτερο εδάφιο του κανονισμού (ΕΟΚ) αριθ. 1964/87, κατά τις περιόδους εμπορίας 1987/88, 1988/89, 1989/90 και 1990/91 η μείωση του ποσού της ενίσχυσης δεν μπορεί να υπερβεί τα καθορισμένα ποσοστά της τιμής στόχου·

ότι τα μέτρα που προβλέπονται στον παρόντα κανονισμό είναι σύμφωνα με την γνώμη της Επιτροπής Διαχείρισης Λίνου και Καννάβεως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο εμπορίας 1989/90, η πραγματική παραγωγή μη εκοκκισμένου βάμβακα καθορίζεται σε 1 098 547 τόνους.

2. Για την περίοδο εμπορίας 1990/91:

- η εκτιμώμενη παραγωγή καθορίζεται σε 1 035 279 τόνους,

- η μέγιστη εγγυημένη ποσότητα που καθορίζεται στον κανονισμό (ΕΟΚ) αριθ. 1356/90 μειώνεται κατά 89 428 τόνους,

- η μείωση η οποία εφαρμόζεται στο ποσό της ενίσχυσης καθορίζεται σε 23,965 Ecu ανά 100 χιλιόγραμμα.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Αυγούστου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 211 της 31. 7. 1981, σ. 2.

(2) ΕΕ αριθ. L 85 της 30. 3. 1989, σ. 7.

(3) ΕΕ αριθ. L 184 της 3. 7. 1987, σ. 14.

(4) ΕΕ αριθ. L 134 της 28. 5. 1990, σ. 22.

(5) ΕΕ αριθ. L 254 της 31. 8. 1989, σ. 8.

(6) ΕΕ αριθ. L 134 της 28. 5. 1990, σ. 21.